text: ШЕСТИЯТ СЪРДЕЧЕН ТОН - БЪЛГАРСКО ОТКРИТИЕ В СВЕТОВНАТА МЕДИЦИНА - Паметта на българите
  ШЕСТИЯТ СЪРДЕЧЕН ТОН - БЪЛГАРСКО ОТКРИТИЕ В СВЕТОВНАТА МЕДИЦИНА
  Тревожната мелодия на сърцето
  Човешкото сърце за един средно дълъг живот от 70 години пулсира около 3 милиарда пъти и изпомпва близо 260 милиона литра кръв. То е и емоционално понятие, свързвано с всички човешки вълнения и тревоги, благородни пориви и страхове.
  Голямото натоварване, на което е подложено сърцето, е причината то да боледува често. И е съвсем естествено да бъде непрекъснато обект на много проучвания, изследвания, експерименти, към вече известното да се добавя нещо ново, нещо неочаквано...
  Към мелодията на сърцето е прибавен още един звук - шестият сърдечен тон. Установяването на това неизвестно по-рано влияние на сърдечната дейност е дело на проф. д-р Иван Митев. Впрочем ето част от формулировката на откритието:
  "Като сме използували съвременна, позната и внедрена в практиката методика и апаратура за изследване на сърцето /поликардиогрфия/, описваме нов, непознат досега на фундаменталните науки и функционалната диагностика на сърцето тон, който наричаме шести сърдечен тон. Описания тон сме регистрирали при сърдечно здрави и при сърдечно болни с изолирана недостатъчност на аортната клапа при сравнително по-малък брой болни с чиста митрална стеноза, с ефект на междупредсърдната преграда при стеноза на аортната клапа и при миокардит. У децата този тон е само патологичен."
  Какво значение има откриването на шестия сърдечен тон?
  То допринася за по-цялостното опознаване на сърдечната дейност и по - специално на нискочестотната сърдечна звукова изява, тъй като голяма част от звуковите явления на сърцето не се чуват, а само се описват с фонокардиограф. Спомага за избягването на някои диагностични грешки и създава перспектива за допълнителни проучвания, свързани с широк кръг теоретични и практически въпроси от сърдечната функционална диагностика, физиологията и патофизиологията.
  Той дълги години бе директор на Института по педиатрия при Медицинската академия. Там съсредоточава усилията си върху проблемите на функционалната диагностика на сърдечно-съдовата система с безкръвни методи — именно в тази област е и откритието му. През 1982 г. защитава докторска дисертация на тема "Шести сърдечен тон", а през 1983 г. е избран за професор по педиатрия — сърдечно-съдови заболявания. Проф. И. Митев е автор на повече от 40 научни публикации, 6 от които са посветени на значението на шестия тон в приложната и фундаменталната медицина. Той има определени заслуги и за организирането на кардиоревматологичната помощ в страната ни. За активната си научна и обществена дейност е удостоен с правителствени и други отличия.
  Проф. Митев регистрира шестия сърдечен тон по време на сърдечната систола (фазата на изпразването на сърдечните камери) под формата на едно - две нискочестотни /35 Хц/ и рядко средночестотни /70 Хц/ нискоамплитудни колебания. Забелязва го на фонокардиографски запис на човек с вроден сърдечен порок. А може би това е артефакт, т. е. нещо, което не е свързано със сърдечната дейност, но апаратът го записва. Не, не е... Но нима той е този, който вижда нещо ново, което преди него хиляди специалисти са записвали, но не са забелязвали? Може би то е описано и отдавна забравено, а той преоткрива откритото. Кои са причините досега да не му е обърнато внимание? Една от тях безспорно е фактът, че във функционалната сърдечна диагностика се е утвърдило неправилно разбиране по отношение нискочестотния канал на записа. Прието е да се смята, че този канал дава най-малко данни. А всъщност проф. Митев разбира, че той носи ценна диагностична информация и регистрираните в него осцилации в случая са обособен сърдечен тон. Започват нови изследвания, нови наблюдения.
  В продължение на седем години
  Той проучва купища архивни фонокардиографски записи. С помощта на шестканален апарат "Хелиге" извършва фонокардиографски анализи на 430 души на възраст над 20 години. При 14% от тях той среща шести тон — при жените най-често между 40 и 49 години, а при мъжете между 30 и 39-годишна възраст. Изследванията се дублират с поликардиографи от други марки — ЕЛЕМА и НЕК-3, грешките се изключват.
  Но проф. Митев не може да забрави думите на големия немски функ-ционалист К. Холдак, че един от най-дискусионните въпроси в кардиологията е произходът на сърдечните тонове, че малко проблеми са проучвани с толкова голямо усърдие, остроумие и страст. Само за произхода на първия тон са създадени около 40 теории.
  При работата на сърцето възникват механични трептения с различна честота и амплитуда. Те могат да бъдат класифицирани така: периодичните трептения се възприемат като тонове, а непериодичните — като шумове. Всеки тон и всеки шум имат свои конкретни параметри. По отклоненията на тези параметри извън допустимите граници може да се съди за общото състояние на сърцето и за евентуални сърдечно-съдови заболявания.
  Шестият сърдечен тон, наричан вече "тон на Митев", се открива между първия, свързан с началото на свиването на сърдечната камера (систолата), и втория, свързан с началото на отпускането на сърдечната камера (диастолата) тон, по-близо до втория. Каква е причината за неговото образуване? За това д-р Митев има две хипотези: тонът има съдов произход и възниква вследствие на трептения при разтягане на аортата и ново свиване в края на систолата. Втората — че източникът на шестия тон се намира вътре в сърцето и той се дължи на трептения, възникващи в стената на камерата през време на сърдечната систола. Разбира се, необходими са още много изследвания и анализи, за да се потвърдят причините за този звуков феномен на сърдечната дейност. Все още е необяснимо защо той се среща много рядко при децата и защо се регистрира само при част от изследваните възрастни. Проф. Митев доказва, че само един процент от всички изследвани здрави деца имат шести тон и следва заключението.
  Новооткритият тон на Митев се дължи само на патологични изменения
  При децата със сърдечни пороци, свързани главно с лявата сърдечна половина, при различни форми на миокардит, при стеноза на аортната клапа, при чиста стеноза на митралната клапа и др. шестият тон се регистрира по-често. "Ако се забележи ясно изявен шести сърдечен тон у дете, това почти сигурно означава, че то има заболяване на сърцето" — твърди проф. Митев, педиатър с 35-годишна практика. Ученият изследва и болни с гръдна жаба, с хипертония, с прекаран инфаркт. При тях наличието на шести тон е с доказан патологичен характер, а проследяването на неговата динамика е показател за развитието на болестта или на оздравителния процес.
  И така на 23 юли 1973 г. след седемгодишни изследвания проф. Митев заявява разработката си в Института за изобретения и рационализации (ИНРА). На следващата година той публикува научна статия в списание "Педиатрия", но тя като че ли остава незабелязана. През 1977 г. френско кардиологично списание публикува неговата статия "Шести сърдечен тон" и много кардиолози от различни страни искат отпечатъци от нея. Проф. Пиер Вернан — известен кардиолог, пише: "Работата на г-н Иван Митев върху шестия сърдечен тон намирам за съвсем оригинална, защото той прави достояние един стетоскопичен феномен, неописан досега."
  Световната кардиологична общественост бързо се запознава с откритието и то получава международно признание. А компетентни органи от Медицинската академия и от ИНРА проучват валидността и доказателствата за откритието, за да бъде защитено от правна гледна точка.
  На 12 март 1981 г. българското откритие е вписано в Златната книга на ИНРА, а на автора проф. д-р Иван Митев е връчен диплом за откритие, в последствие наречено "Откритие на века".
  Източник: Българската браншовата камара
  Илюстрации прибави: Николай Увалиев
  Според медицинската наука сърцето за хора на възраст 70 години пулсира около 3 млрд. пъти и изпомпва близо 260 млн. литра кръв. Това огромно натоварване е причина сърцето да боледува и е обект на непрекъснати проучвания и изследвания. За произхода на първия и втория сърдечен тон са създадени множество теории. Третият и четвъртият тон се долавят само от опитното лекарско ухо. Петия сърдечен тон открива преди 50 години френският кардиолог проф. Карло. През 1982 г. проф. д-р Иван Митев прибавя към звуковата мелодия "Шестият тон на сърцето" и се счита за значим принос към световната медицина. Откритието е вписано на първо място в Златната книга на българските откриватели и изобретатели.
  Иван Митев завършва медицина през 1950 г. и започва работа като главен здравен инспектор в Русе. След 1960 г. се занимава с научно изследователска работа и защитава кандидатска дисертация. Първата му публикация за шестия сърдечен тон е негова статия в бр. 4 от 1974 г. на сп. "Педиатрия".
  Три години по-късно тази статия се появява в редица чуждестранни кардиологични списания. Шестият сърдечен тон е приет като ново явление от световните кардиолози. За това българско откритие известният американски кардиолог проф. д-р Пиер Вернан пише: "Работата на г-н Иван Митев върху шестия сърдечен тон ми изглежда напълно оригинална, защото той прави достояние един стетоскопичен феномен, неописан досега." Същото мнение споделя и друг американски учен - Алдо Лунзада.
  Пощенската марка, посветена на Шестия сърдечен тон, е уникална с това, че тя е единствената в света с медицинската си тематика.
  "Пътят бе дълъг, труден, сложен – разказва проф. д-р Иван Митев. – Най-трудното беше да убедя себе си преди всичко, че това е действително нов сърдечен тон. Не можех лесно да превъзмогна страха да не би да съм се захванал с нещо вече известно. Тези изживявания трудно могат да се предадат с думи. Те обаче са добре известни на всеки изследовател, който счита, че се занимава с нещо уникално" (сп. "ИНСО" – бр. 11, 1999 г.).
  Издание "Знам.БГ"
  Илюстрации: Общобългарският портал
  и един малък благодарствен жест към делото на проф. Иван Митев.
  Към началната страница на проф. д-р Иван Митев
  Към БНТ анкета: Шестият сърдечен тон - научно откритие № 1
  За най-значима научна разработка в областта на педиатрията на името на проф. д-р Иван Митев да бъде връчвана всяка година награда